Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Mineraalivarojen kehittäminen tulevaan AKT:n ja EU:n yhteistyösopimukseen liittyen ja niiden osuus AKT-valtioiden kestävän yhteiskunnallis-taloudellisen kehityksen edistämisessä



Virallinen lehti nro 059 , 01/03/2000 s. 0056 - 0057



PÄÄTÖSLAUSELMA(1) Mineraalivarojen kehittäminen tulevaan AKT: n ja EU: n yhteistyösopimukseen liittyen ja niiden osuus AKT-valtioiden kestävän yhteiskunnallis-taloudellisen kehityksen edistämisessä Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, A. ottaa huomioon, että useimpien AKT-valtioiden kaivostoiminnalla on kehittymisen mahdollisuudet teollisessa mittakaavassa tapahtuvan kehityksen lisäksi - mikä edellyttää huomattavia investointeja - myös pienen ja keskisuuren kaivostoiminnan muodossa, joka luo kyseisiin maihin monenlaista taloudellista toimintaa, B. ottaa huomioon AKT-valtioiden mineraalivarojen laajuuden ja tärkeän roolin, joka kaivostoiminnalla on oltava useimpien AKT-valtioiden kestävässä taloudellisessa ja yhteiskunnallisessa kehityksessä, C. ottaa huomioon, että AKT-valtioiden mineraalivarojen kestävä kehitys on saavutettavissa oleva päämäärä, joka edellyttää erityisesti AKT: lta ja EU: lta tavoitteellisempaa ja vastuullisempaa kaivostoimintaan liittyvää yhteistyötä, joka antaa AKT-maille mahdollisuudet lunastaa paikkansa hyvin avoimeksi ja kilpailun läpitunkemaksi muuttuneessa maailmantaloudessa, D. ottaa huomioon, että AKT: n ja EU: n alalla tekemä yhteistyö on vaikuttanut kymmenen viime vuoden aikana myönteisesti kaivostoimintaan ilmenneistä vaikeuksista huolimatta, E. ottaa huomioon, että AKT-valtioiden kaivostoimintaan liittyvät vaikeudet eivät ole ylitsepääsemättömiä ottaen huomioon menestyksen, joka muilla kehittyvillä alueilla ja joissakin AKT-valtioissa on saavutettu, F. ottaa myönteisesti vastaan Brysselissä 26. - 27. heinäkuuta 1999 pidetyn AKT: n kaivoksista vastaavien ministerien ensimmäisen neuvottelukokouksen, jonka päätelmät täydentävät hyödyllisellä tavalla meneillään olevia neuvotteluja, G. on huolestunut kaivostoimintaan liittyvistä vaikeuksista, joita osapuolilla on ollut meneillään olevissa neuvotteluissa ja jotka ovat koskeneet erityisesti SYSMIN: in muuttamista täydellisemmäksi ja tehokkaammaksi välineeksi, joka on suunniteltu vastaamaan AKT-valtioiden ja AKT: n omien sekä AKT: n ja EU: n yhteisten toimijoiden uusia ja muuttuvia tarpeita, H. on huolestunut niistä kielteisistä yhteiskunnallis-taloudellisista vaikutuksista, joita tiettyjen EU-valtioiden keskuspankkien suunnittelemalla avoimilla markkinoilla tapahtuvalla kultavarantojen myynnillä olisi, I. katsoo lisäksi, että tällaisilla toimilla on kielteinen vaikutus muuhun kaivostoimintaan tehtäviin sijoituksiin, mukaan lukien sijoitukset maissa, jotka eivät ole kullan tuottajia ja jotka ovat sen mahdollisia tuottajia, 1. kehottaa komissiota ja EU: n jäsenvaltioita omaksumaan meneillään olevissa neuvotteluissa myönteisemmän ja rakentavamman lähestymistavan käsiteltäessä AKT-valtioiden mineraalivarojen alaa ja lisäämään sille tarkoitettua tukeaan sekä kohdistamaan tuen paremmin, jotta saataisiin aikaan tarpeelliset aloitteet, joiden avulla AKT-valtiot voivat hyödyntää täysin vielä hyvin vajaakäytössä olevat kaivostoimintaan liittyvät mahdollisuutensa; 2. kehottaa AKT-valtioita tehostamaan pyrkimyksiään kehittää kaivostoimintaa kestävästi ja varmistamaan mineraalivaroja käsittelevän teollisuutensa liittäminen osaksi maailmantaloutta asteittain ja kilpailukykyisellä tavalla; 3. kehottaa EU: n jäsenvaltioita pidättäytymään kaikista toimenpiteistä, jotka voivat vaarantaa AKT: n ja EU: n kumppanuuden kehitykseen liittyvät tavoitteet, erityisesti kultavarantojen järjestämättömästä myynnistä avoimilla markkinoilla; 4. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle. (1) Yhteinen edustajakokous hyväksynyt 14. lokakuuta 1999 Nassaussa (Bahama).